Spalio revoliucijos ordinas

Spalio revoliucijos ordinas () – antrasis pagal svarbą (po Lenino ordino tarybinis ordinas. Įsteigtas TSRS Aukščiausiosios Tarybos Prezidiumo įsaku 1967 m. spalio 31 d. minint Spalio revoliucijos 50-metį.

Ordino eskizo autorius – dailininkas V. Zaicevas.

 Ordino statutas 
Spalio revoliucijos ordinu buvo apdovanojami
 TSRS piliečiai
 įmonės, įstaigos, organizacijos ir kiti darbo kolektyvai
 kariniai daliniai ir junginiai
 sąjunginės respublikos, kraštai, sritys ir miestai
 užsienio šalių piliečiai.

Ordinu apdovanojama už:
 „aktyvią revoliucinę veiklą, didelį indėlį į tarybų valdžios stiprinimą
 ypatingus nuopelnus statant socializmą ir komunizmą
 didelius pasiekimus vystant liaudies ūkį, mokslą ir kultūrą
 drąsą, parodytą kovose su tarybų valdžios priešais
 didelius nuopelnus stiprinant TSRS karinę galią
 vaisingą valstybinę ir visuomeninę veiklą
 aktyvią veiklą vystant ir gilinant visapusiškus draugiškus ryšius tarp TSRS ir užsienio šalių, taikos stiprinimą“.

Spalio revoliucijos ordinas tvirtinamas kairėje krūtinės pusėje iškart po Lenino ordino. Po apdovanotojo mirties ordinas lieka jo šeimoje.

 Ordino aprašymas 
Spalio revoliucijos ordinas – sidabrinė paauksuota ir raudona emale padengta penkiakampė žvaigždė iš spindulių susidedančio sidabrinio penkiakampio fone. Žvaigždės viršutinėje dalyje – raudona emale padengta raudona vėliava, ant kurios dviem eilėm parašyta „ОКТЯБРЬСКАЯ РЕВОЛЮЦИЯ“ (Spalio revoliucija). Žvaigždės centre – sidabriniame penkiakampje pavaizduotas kreiseris „Aurora“. Penkiakampis oksiduotas įvairiais tonais. Ordino apačioje pritvirtintas pjautuvas ir kūjis, pagaminti iš aukso, sidabro, paladžio ir vario lydinio (gryno aukso jame – 0,187+0,07 g, gryno sidabro – 0,05+0,02 g, paladžio – 0,019+0,02 g).

Ordino svoris – 31,0±1,9 g (tame tarpe – 27,49±1,447 g sidabro, 0,21 g aukso).

Atstumas tarp žvaigždės smaigalių – 43 mm. Atstumas nuo centro iki žvaigždės spindulio galų – 22 mm.

Ordinas žiedeliu pritvirtintas prie raudono muaro šilko juosta aptrauktos penkiakampės kaladėlės. Juostos plotis – 24 mm. Juostos viduryje – penkios žydros juostelės.

 Apdovanotieji Spalio revoliucijos ordinu 
Pirmąjį ordiną gavo miestas-didvyris Leningradas, antrąjį – Maskva (1967 m. lapkričio 4 d. Tik vienuolika asmenų šiuo ordinu apdovanota du kartus (tape tarpe Leonidas Brežnevas, rašytojas L.Leonovas, tankų ir traktorių konstruktorius Ž.Kotinas, generolas pulkininkas I.Ilarionovas, aktorius I.Tumanovas, Vladimiras Ščerbickis).

Tarp žymesnių apdovanotų užsienio piliečių – Jumžagijnas Cedenbalas, Erichas Honekeris, Josip Broz Tito, Gustavas Husakas ir kiti.

Įdomu tai, kad ant ordino pavaizduotas kreiseris „Aurora“ pats juo apdovanotas 1968 m. vasario 22 d.

Iš viso Spalio revoliucijos ordinas įteiktas 106 462 kartus.

Lietuvoje keliolika asmenų taip pat gavo šį apdovanojimą – Utenos autobusų parko darbuotojas S. Lachmitko (1974 m.), „Sigmos“ gamybinio susivienijimo šaltkalvis-įrankininkas A.Jermačenka (1975 m.) bei krumpliaratininkų brigadininkas Juozapas Kopūstas (1977 m.), taip pat Motiejus Šumauskas, Juozas Maniušis ir kiti. (Ordino statutas)

 Šaltiniai 

Kategorija:TSRS valstybiniai apdovanojimai